Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации-ЦГК Скопје, поднесена против Решението на Министерството за јавна администрација, по предметот Барање за пристап до информации од јавен карактер, на 22.07.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации-ЦГК Скопје, поднесена против Решението на Министерството за јавна администрација бр.12-2275/2 од 11.06.2025 година, заведена во Агенцијата под бр.08-356 на 09.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган** **во делот под точка 6 од Барањето “Цена на чинење на обуката за едно лице“**.
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации-ЦГК Скопје, како што е наведено во Жалбата, на 02.06.2025 година поднело Барање за пристап до информации од јавен карактер до Министерството за јавна администрација, со кое побарало по е-маил да му се достави фотокопија од следната информација:

„Обуки за јавни набавки на кои присуствувале вработените во вашата институција во периодот 01.01.2023 до 31.05.2025 година со следните податоци за секоја обука поединечно:

 **-** Датум на одржување на обуката;

* Место на одржување на обуката;
* Наслов на обуката;
* Колку лица присуствувале на обуката;
* Кој ја организирал обуката;
* Цена на чинење на обуката за 1 лице и
* Вкупен број на лица кои биле на обуки од областа на јавните набавки од вашата институција во посочениот временски перод“.

Постапувајќи по ова Барање, Имателот на информации до Барателот му доставил Решение бр.12-2275/2 од 11.06.2025 година со кое Барањето на Барателот се уважува и му се овозможува пристап до бараните информации, освен за точка 6 од Барањето.

Незадоволен од наведеното Решение, Имателот на информации на 07.07.2025 година поднесе Жалба до Агенција, заведена во Агенцијата со бр.08-356. Во Жалбата е наведено: „Со решението имателот на информација само делумно одговорил на барањето, односно не го доставил податокот за тоа колку чинело учеството на обуката „Актуелни измени на законот за јавни набавки, најчесто поставувани прашањани прашања и новини“ од 4-6.04.2025 во Врњачка Бања...“

Агенцијата со електронски допис бр. 08-356 од 09.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган** **во делот под точка 6 од Барањето “Цена на чинење на обуката за 1 лице“**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации **во целост** **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот, не му ги доставил во **целост бараните информации на начин и во форма наведени во Барањето.**

По разгледувањето на списите во предметот, Агенцијата утврди дека Имателот на информации во врска со побараните информации кои се однесуваат за „цената на чинење на обуката за 1 лице“, Агенцијата смета дека во конкретниот случај, Имателот на информации со донесеното Решение му доставил одговор на Барателот за сите побарани информации, освен за прашањето „Цена на чинење на обуката за 1 лице“ не му е доставена бараната информација.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

 Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

 Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**